Awdjo: Nixtiequ li n-nies jifhmuna, mhux jitħassruna – Omm Gabriel
Gabriel Abela huwa wieħed minn żewġ persuni f'Malta li jbati minn kundizzjoni fin-nervituri, imsejħa local distrophic change . Ommu, Marcelle Abela qalet ma' Newsbook.com.mt, li l-kundizzjoni ta' binha hi terminali, iżda minħabba li hi rari, għad iridu jsiru aktar testijiet u riċerka. F'April li għadda, l-kundizzjoni ta' Gabriel ma kinitx tajba. Marcelle spjegat li filwaqt li Gabriel għamel pass 'l quddiem, l-inkwiet bħala ġenituri hemm jibqa'. Gabriel għadu ma tgħallimx jimxi, riżultat tal-kundizzjoni fin-nervituri tiegħu. Filwaqt li sabu għajnuna minn Malta, miċ- Children Development Assessment Unit fl-Isptar San Luqa u mill-fiżjoterapisti, Marcelle qalet li minħabba li hi kundizzjoni rari, ta' 1 minn kull 400,000, tixtieq li ssir aktar riċerka dwarha. Kompliet tgħid li filwaqt li hija sitwazzjoni ta' qsim il-qalb, trid tinvesti l-enerġija tagħha, flimkien mal-qraba tal-familja, biex jagħmlu ħajjet Gabriel aktar feliċi. Qalet li ma tixtieqx li jitħassruhom in-nies, iżda li jifhmuhom. Semmiet li fil-jiem li għaddew il-fondazzjoni Josette's Helping Friends taw kontribuzzjoni permezz ta' bazaar, kif ukoll ċekk. Marcelle temmet tgħid li l-aktar għajnuna li wieħed jista' jagħti hu l-appoġġ, "għax sabiħ li l-mixja ma tagħmilix waħdek". Tista' ssegwi lil Gabriel fuq il-paġna ta' Facebook tiegħu.